Mudre izreke (Šarić)/Glava 18.
1 Tko se hoće rastaviti, pronađe kakvu izliku; svim sredstvima dovodi do svađe. 

2 Luđaku nije mila razboritost, nego samo objavljivanje njegovih misli. 

3 Gdje uniđe bezbožnost, ondje se smjesti i sramota, i prezir dođe sa sramotom. 

4 Kao duboke vode riječi su iz usta gdjekojeg čovjeka, žuborpotok, izvor mudrosti. 

5 Nije pravo zauzimati se za krivca i onoga koji je pravedan, otjerati sa suda. 

6 Usne luđaka upuštaju se u svađu, i usta njegova viču za batinom. 

7 Luđaku su usta njegova na propast, i usne su njegove zamka životu njegovu. 

8 Riječi su klevetnika kao poslastica; one ulaze u nutrinu tijeka. 

9 I tko je u poslu nemaran, brat je onome, koji ruši. 

10 Ime je Gospodnje tvrda Kula; pravednik uteče u nju i skriven je. 

11 Posjed bogatoga njemu je jaka tvrđava i kao visok zid po mišljenju njegovu. 

12 Pred padom čovjeka ide oholost, a pred časću ide poniznost. 

13 Dadne li tko odgovor, prije nego je još pravo čuo, onda mu se to računa kao ludost i sramota. 

14 Muževno srce podnosi bol svoju, a slomljeno srce - tko ga može podnositi? 

15 Srce razumno nabavi sebi mudrost; uho mudroga teži za, znanjem. 

16 Darovi otvore čovjeku vrata i put i pribave mu pristup k velikašima. 

17 U raspri svojoj ima prvi pravo; ali tada dođe protivnik njegov i opovrgne ga. 

18 Raspre poravna ždrijeb, pa i među mogućnicima odluči. 

19 Brat, koji je uvrijeđen, jači je od tvrdoga grada i svađe su kao prijevornice na tvrđavi. 

20 Svaki se siti plodom usta svojih; dohotkom usana svojih siti se. 

21 Smrt i život u vlasti su jezika; tko ga upotrijebi marljivo, uživat će plod njegov. 

22 Tko je našao dobru ženu, našao je krasan nalaz, i dobio je od Gospoda milost. 

23 Proseći moli siromah, a bogataš odgovara tvrdo. 

24 Ima prijatelja, koji su na propast; a gdjekoji je prijatelj privrženiji od brata. 

Mudre izreke (Šarić)